Sakevrou word ‘swart Zille’ genoem ná twietWendy Luhabe. Foto: Facebook. Wendy Luhabe, prominente sakevrou en aktivis, loop deur op sosiale media en word as die “swart Helen Zille” uitgekryt ná ŉ omstrede twiet oor apartheid. “Ek het tydens apartheid grootgeword en my loopbaan begin en ons het toe ŉ baie beter werksetiek gehad. Ons was te verstane verantwoordelik vir ons lewens … hierdie eienskappe is egter vervang met ŉ kultuur van eiegeregtigheid en afhanklikheid sedert ons ŉ demokrasie geword het,” lui Luhabe se twiet. Sosialemediagebruikers oor alle rassegrense heen het behoorlik uitgevaar teen dié plasing. Clive Simpkins het gesê “dié is ŉ gemene veralgemening. Ek glo baie swart gesinne lei aan apartheid-geïnduseerde posttraumatiese stres. Baie is vasgekeer in plakkershutte en ŉ malende siklus van armoede met net stukwerk as ŉ opsie.” Nokuthula Ledwaba het gesê “daai keer wat ons hard probeer werk het in ŉ stelsel wat in ons gesigte spoeg elke dekselse keer. Steeds staan ons op en probeer. Voor jy ons takseer kom na ons deel van die stad. Jou twiet het so diep gesny. Dis ook gemeen.” Monde Sibisi het gesê “met alle respek mevrou, jy moet uit daardie ivoortoring klim en met die struwelinge van jong swart professionele werkers te doen kry. Ons werk 20 keer harder as almal anders en gee ons siele aan die maatskappye wat ons in diens neem en steeds word ons lui genoem en gesê ons het nie werksetiek nie.” Luhabe is ŉ voormalige visekanselier van die Universiteit van Johannesburg en is in 2014 met die Britse LVO (Lieutenant of the Victorian Order) vereer. Sy het ook al poste beklee by vername maatskappye en is met Mbhazima Shilowa, voormalige premier van Gauteng, getroud. Maroela Media het Luhabe genader om kommentaar en wag op haar terugvoer.